Yotoqxonada va ijarada yashayotgan talabalarning sharoitlari o‘rganiladi

O‘zbekiston bosh vaziri o‘rinbosari Behzod Musayev boshchiligida talabalar yashash sharoiti va harakatlanishi monitoringini yo‘lga qo‘yish va bu boradagi ishlarni takomillashtirish masalasida favqulodda videoselektor yig‘ilishi o‘tkazildi. Bu haqda Oliy va o‘rta maxsus ta’lim vazirligi matbuot xizmati xabar qildi.
Muhokama jarayonida oliy ta’lim muassasalari rektorlari, prorektorlari, dekan, shuningdek, yoshlar bo‘yicha yetakchilari tomonidan talabalarning yashash sharoitlarini tahlil qilish o‘z holiga tashlab qo‘yilganligi tanqid qilindi. Xususan, talabalar ijarada qayerda yashamoqda, kimnikida turibdi, yashash sharoiti qanday, darsdan keyin nima ish bilan mashg‘ul bo‘ladi, bo‘sh vaqtini qanday o‘tkazadi, bu talabalarning o‘qish jarayoniga qanday ta’sir ko‘rsatmoqda kabi jiddiy masalalar ko‘rib chiqildi. Ayniqsa, mas’ullar tomonidan talabalarning xususiy uy-joylarda yashash sharoitlari bilan bevosita joyiga chiqqan holda o‘rganilmayotganligi ko‘rsatib o‘tildi.
Talabalar tomonidan ijaraga olinayotgan xonadonlarning yong‘in va boshqa texnik xavfsizlik talablariga javob bermasligi, talabalarda birlamchi yong‘in va boshqa texnik xavfsizlik bo‘yicha bilimlarining yetarli emasligi natijasida turli noxush hodisalar ro‘y bermoqda.

Muhokama majlisida ijarada turadigan talabalarning va ijara beruvchi fuqarolar o‘rtasida munosabatni shaffoflashtirish, ijara uchun berilgan uy-joylarning holati, ota-onalar va talabalar uchun ijara uchun beriladigan uy-joylar to‘g‘risida yagona axborot tizimini yaratish kabi masalalarga ham to‘xtalib o‘tildi.
Muhokama natijasida quyidagilarni amalga oshirishga kelishib olindi:
Oliy va o‘rta maxsus ta’lim vazirligi, Ichki ishlar vazirligi, Sog‘liqni saqlash vazirligi hamda Favqulodda vaziyatlar vazirligining «Talabalar yashash sharoiti va xarakatlanishi monitoringini yo‘lga qo‘yish va bu boradagi ishlarni takomillashtirish» yuzasidan qo‘shma qarorga muvofiq tuzilgan Ishchi guruhlar joriy yilning 1 martidan o‘z faoliyatini boshlaydi.
Mazkur masala har hafta Vazirlar Mahkamasi tomonidan nazorat va tahlil qilib boriladi.
Eslatib o‘tamiz, 27 fevral kuni Toshkentda besh nafar talabaning noma’lum moddadan zaharlanib vafot etgani xabar qilingan edi.
Avvalroq Shavkat Mirziyoyev 27 yanvar kuni yoshlar bandligi va ularning hordig‘ini tashkil etishga bag‘ishlangan yig‘ilishda O‘zbekistonda 2021−2023 yillarda «Talabalar uylari» tashkil etish dasturi ishlab chiqilishi haqida ma’lum qilgani to‘g‘risida xabar berilgan edi.